Un copil de 8 ani a fost rănit la o mână de un urs pe care a încercat să-l hrănească. S-a întâmplat sâmbătă, în localitatea Albești, județul Argeș.
„În timp ce se afla pe raza localității Albești, un minor de 8 ani a fost atacat de un urs, în momentul în care a încercat să îl hrănească, din interiorul autoturismului
Minorul a suferit răni superficiale la nivelul unui membru superior, fiindu-i acordate îngrijiri medicale la fața locului”, a transmis Inspectoratul de Poliție Județean (IPJ) Argeș.
Sursele anchetaonline.ro spun, însă, că băiatul a primit îngrijiri de la un echipaj întâlnit de familie în drum spre București.
Potrivit site-ului citat, familia e din Capitală și a oprit undeva pe raza localității argeșene unde a văzut un urs. Copilul, aflat pe bancheta din spate, a încercat să hrănească animalul, moment în care acesta a devenit agresiv și l-a zgâriat.
Familia a plecat spre casă și, în drum spre București, a văzut o ambulanță căreia i-a făcut semn să oprească.
Echipajul medical a pansat mâna copilului, apoi familia și-a văzut de drum spre Capitală, au explicat sursele citate de anchetaonline.ro.